HDR-fotografering
HDR-fotografering, eng. High Dynamic Range imaging, digital fotografisk proces, der som udgangspunkt har til hensigt at gengive et motiv med stort kontrastomfang, således at det fremtræder med klare detaljer i alle dele af billedet. 
Ved en enkelt gennemsnitseksponering af et kontrastrigt motiv, fx et mørkt skovlandskab under en lys himmel med hvide skyer, vil landskabet ofte gengives for mørkt og himlen for lyst. For at mindske denne dynamik tager man en serie billeder af det samme motiv, men med forskellig belysningstid. Denne serie billeder, der viser detaljer i forskellige dele af motivet, kombineres derefter i et særligt billedbehandlingsprogram, der også kan fjerne bevægelsesslør og farvestøj samt justere hvidbalancen (farvetemperaturen).